Vyhlásenie predkladateľa

K návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, a ktorým sa menia a dopĺňajú niektoré zákony sa na rokovanie vlády Slovenskej republiky zostali neuzatvorené rozpory so Združením miest a obcí Slovenska a s Ministerstvom dopravy a výstavby Slovenskej republiky.
1. Zásadná pripomienka ZMOS k návrhu ako celku:
Združenie miest a obcí Slovenska má za to, že oblasti regionálneho rozvoja a cestovného ruchu tvoria jeden celok, a preto navrhujeme, aby boli kompetenčne sústredené v rámci jedného orgánu ústrednej štátnej správy, nakoľko cestovný ruch je neoddeliteľnou súčasťou regionálneho rozvoja.

2. Zásadné pripomienky MDaVSR
K Čl. I bod 2.:
Žiadame vypustiť novelizačný bod 2. a ponechať § 8 ods. 1 písm. p) zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v pôvodnom znení „p) tvorbu a uskutočňovanie politiky mestského rozvoja.“. Odôvodnenie je uvedené v pripomienke k Čl. I bod 8.
K Čl. I bod 6.:
V § 34a ods. 2 žiadame vypustiť slová „a tvorbu a uskutočňovanie politiky mestského rozvoja“. Odôvodnenie je uvedené v pripomienke k Čl. I bod 8.
K Čl. I bod 8.:
Žiadame vypustiť § 40ef. Odôvodnenie k pripomienkam k Čl. I bodom 2., 6. a 8. Z predloženého návrhu zákona žiadame vypustiť ustanovenia, ktorými sa navrhuje prechod kompetencie ministerstva v oblasti tvorby a uskutočňovania politiky mestského rozvoja na Úrad podpredsedu vlády Slovenskej republiky pre regionálny rozvoj a informatizáciu. S navrhovaným prechodom kompetencie nesúhlasíme. Z hľadiska argumentácie nie je podľa nášho názoru dostatočne odôvodnená opodstatnenosť navrhovanej zmeny. Pôsobnosť ministerstva v oblasti politiky mestského rozvoja nadväzuje priamo na ďalšie zverené oblasti, ktorými sú predovšetkým oblasť územného plánovania, dopravy a bytovej politiky. Práve Koncepcia územného rozvoja Slovenska vytvára predpoklad na realizáciu politiky mestského rozvoja prostredníctvom usmerňovania územného rozvoja s cieľom utvárať rovnocenné životné podmienky na celom území Slovenskej republiky a vytvárať územné predpoklady na zlepšenie životného prostredia, zabezpečenie ekologickej stability, zachovanie kultúrno-historického dedičstva a pre trvalo udržateľný rozvoj. V súvislosti s priamou prípravou politiky mestského rozvoja je nevyhnutné konštatovať, že práve odborná kapacita a silná medzinárodná angažovanosť zamestnancov sekcie bytovej politiky a mestského rozvoja, ako aj ministerstva boli kľúčovými pri príprave a následnom schválení Koncepcie mestského rozvoja Slovenskej republiky do roku 2030. Tá je predovšetkým výsledkom širokej diskusie v rámci pracovnej skupiny pre mestský rozvoj, do ktorej skúsenosťami a poznatkami prispeli zástupcovia miest a regiónov, zástupcovia akademickej obce, reprezentanti občianskej spoločnosti, ako aj podnikateľského sektora. Taktiež je dôležité zdôrazniť, že opatrenia prijaté v koncepcii mestského rozvoja majú za cieľ posilniť úlohu miest v rozvoji krajiny opierajúc sa hlavne o kompetencie ministerstva. V nadväznosti na zásadné pripomienky k návrhu zákona, žiadame o súvisiacu úpravu celého predkladaného materiálu vrátane návrhu uznesenia, predkladacej správy, dôvodovej správy a doložky vybraných vplyvov.

Stanovisko ÚPPVII:
Vyššie uvedené zásadné pripomienky sú v čase predloženia návrhu zákona na rokovanie Hospodárskej a sociálnej rady SR naďalej predmetom rozporových konaní na úrovni štatutárnych zástupcov.